
	Εκδήλωση

30 χρόνια ΝΕΟ ΕΠΙΠΕΔΟ 1989-2019 +2

Η ιστορία ενός περιοδικού

στο Σπίτι της Κύπρου

Πολλοί ήταν οι άνθρωποι των Γραμμάτων και των Τεχνών, φίλοι του εικαστικού και εκδότη Γιάννη Στεφανάκι, που παρακολούθησαν, τη Δευτέρα 15 Απριλίου, στο Σπίτι της Κύπρου στην Αθήνα, την εκδήλωση 30 χρόνια ΝΕΟ ΕΠΙΠΕΔΟ 1989-2019 +2. Η ιστορία ενός περιοδικού.

Χαιρετισμό στην εκδήλωση, που τελούσε υπό την αιγίδα της Εταιρείας Συγγραφέων, απηύθυνε η Γενική Γραμματέας της Εταιρείας, συγγραφέας κ. Αγγελική Στρατηγοπούλου, ενώ στο πλαίσιο του προγράμματος της εκδήλωσης μίλησαν, ο συγγραφέας κ. Γιώργος Γώτης, ο συγγραφέας, δημοσιογράφος κ. Παντελής Μπουκάλας, ο πολιτικός μηχανικός, συλλέκτης δρ Γιώργος Ριζόπουλος και ο εκδότης και ψυχή του περιοδικού, εικαστικός κ. Γιάννης Δ. Στεφανάκις.
Οι έγκριτοι ομιλητές αναφέρθηκαν στην πολυσχιδή προσωπικότητα και την πολυσήμαντη εικαστική, ποιητική και εκδοτική δημιουργική διαδρομή και προσφορά του Γιάννη Στεφανάκι, καθώς και στην ιστορία του Περιοδικού  Νέο Επίπεδο, το οποίο από την εποχή που κυκλοφόρησε για πρώτη φορά, μαζί με τον ποιητή Μιχάλη Κατσαρό, ως Επίπεδο, μέχρι την πρόσκαιρη μετάλλαξή του σε Τεχνοπαίγνιον, αποτέλεσε, διαχρονικά, ένα βήμα παρέμβασης, μέσω των κειμένων και του εικαστικού του περιεχομένου στα πολιτιστικά μας πράγματα, στα Γράμματα και τις Τέχνες.
Όπως ανέφερε, χαρακτηριστικά ο κ. Γώτης «η γραφή οδήγησε τον Στεφανάκι στην τυπογραφία, κατόπιν στη χαρακτική και τέλος στη ζωγραφική. Ο Γιάννης Στεφανάκις ως πολυσχιδής προσωπικότητα υπηρέτησε και υπηρετεί ακόμη, με αμείωτο ζήλο και τέχνη, όλες αυτές τις τέχνες, ευρισκόμενος στο κέντρο τους. Κινείται με τον αέρα του γνώστη αλλά και με την ταπεινότητα του μαθητή, καταγράφει τα πάντα και ‘εφημερίζει’ διαφορετικές πλευρές του εαυτού του κατά το μερίδιο που αναλογεί στην κάθε μία».
Αναφερόμενος στην πολύχρονη φιλία και συνεργασία τους ο κ. Μπουκάλας, έκανε ειδική αναφορά στα συλλεκτικά Δίπτυχα που ο Γιάννης Στεφανάκις (ο οποίος πριν, αλλά και κατά τη διάρκεια των σπουδών του στην Ανώτατη Σχολή Καλών Τεχνών, ασχολήθηκε με την τέχνη της κλασικής τυπογραφίας( στοιχειοθέτησε στο χέρι και τύπωσε σε χειροκίνητο πιεστήριο. Τα Δίπτυχα, περιελάμβαναν ποιητικά έργα από τον Όμηρο μέχρι τους σύγχρονους δημιουργούς και πρωτότυπεα χαρακτικά έργα  του  εκδότη.
Χαιρετίζοντας τη νέα περίοδο του περιοδικού, με εννέα συλλεκτικά αριθμημένα τεύχη, που θα διανέμονται δωρεάν, υπό άλλη μορφή και σχήμα, προσαρμοσμένο στις σημερινές ανάγκες, ο κ. Ριζόπουλος  ανέφερε ότι το Νέο Επίπεδο, θα συνεχίσει την παρέμβασή του μέσα από την επιδραστικότητα των κειμένων και των εικόνων του. Όπως επεσήμανε, το Νέο Επίπεδο είναι το μαγικό χαλί του Γιάννη Στεφανάκι που προορίζεται να σε ταξιδέψει και όπως για όλα τα μαγικά χαλιά πρέπει να πιστέψεις σε αυτό.
Κατά την αντιφώνησή του ο κ. Στεφανάκις, αναφέρθηκε στη γνωριμία και συνεργασία του με τον αείμνηστο ποιητή  Μιχάλη Κατσαρό, στο ξεκίνημα και τη δημιουργική εξέλιξη του περιοδικού, με ειδική αναφορά σε όλους τους σημαντικούς ανθρώπους που το στήριξαν.
Την εκδήλωση πλαισίωσαν μουσικά η σοπράνο Φανή Ναλμπάντη με τη συνοδεία του Νίκου Μανιταρά στην κιθάρα. 

